section_heading: Opis dobra
paragraph_text: Jednobrodna, pravilno orijentirana, neoromanička crkva sv. Ane podignuta je u 19. st. na mjestu starije iz 17. st., u naselju Desinić, neposredno uz glavnu cestu prema kojoj je okrenuta začeljem. Sjeverno od crkve je smještena zgrada stare škole, a južno stari župni dvor. Unutrašnjost crkve čine pravokutna lađa i svetište zaključeno stiješnjenom apsidom. Izvana je oblikovana historicističkom dekoracijom u stilu neoromanike, a posebnost joj daje zvonik na preslicu koji je na sjeveru rijetka pojava. Unutrašnjost crkve oslikana je zidnim slikama Otona Ivekovića iz 1923. g. Stara župna kurija iz 18. st. zanimljiv je primjer provincijalne barokne izgradnje.